遠遊二十韵
作者：陸游
朝代：宋

paragraphs: 早歲志遠遊，萬里携孤劍。
所至必吊古，如疾得針砭。
荒寒過吳宮，摧剝觀禹窆。
及仕揚潤間，挂席度天塹。
梁宋不可遊，北望每懷歉。
會有蜀漢役，奇嶮日窺覘。
築壇訪遺址，燒棧想烈焰。
轅門俯清渭，徹底綠可染。
舊史所登載，一一嘗考驗。
胡羊美無敵，黍酒實醇釅。
枕戈南山下，馳獵久不厭。
比參劍南幕，壯志就收斂。
卜鄰揚雄宅，遂欲老鉛槧。
但愛古柏青，肯顧海棠艷。
人生不易料，白首東歸剡。
稽山秋峨峨，鏡水春瀲瀲。
餘俸買扁舟，月下采菱芡。
湖山最奇處，容我釣石占。
婚嫁幸已畢，百事不關念。
但當勤醉歌，一死不汝欠。